বিশ্বাসভঙ্গ এবং প্রতারণার মামলায় সিআইডি গত সপ্তাহে পৃথ্বীশ দাশগুপ্ত নামে এক ব্যক্তিকে গ্রেফতার করেছিল। হাবরা থানার সেই মামলায় এ বার বাগুইআটি থেকে এক ব্যক্তিকে গ্রেফতার করা হল। গোয়েন্দা সূত্রের খবর, পৃথ্বীশ এবং বাগুইআটিতে ধৃত দেবাশিস দাস ওরফে দিনু দু’জনেই প্রাক্তন তৃণমূল নেতা মুকুল রায়ের ঘনিষ্ঠ। একই মামলায় সুজিত শ্যাম নামে অন্য এক মুকুল-সহচরকে খুঁজছে সিআইডি। পুলিশ জানায়, গোয়েন্দারা মঙ্গলবার রাতে বাগুইআটি থানার দক্ষিণ মঠ থেকে দেবাশিসকে গ্রেফতার করে। বুধবার বারাসত আদালতে তোলা হলে বিচারক তাঁকে আট দিন সিআইডি-র হেফাজতে রাখার নির্দেশ দেন। এই মামলায় অভিযুক্ত সুজিত তৃণমূলের প্রাক্তন ছাত্রনেতা। বাঁকুড়ার ইন্দাসে তাঁর বাড়িতেও হানা দিয়েছিল সিআইডি। কিন্তু গোয়েন্দাদের চোখ এড়িয়ে পালিয়ে যান তিনি। ঘটনার পর থেকেই তাঁর দু’টি মোবাইল বন্ধ। সুব্রত দাস নামে হাবরার এক বাসিন্দা ১৩ অক্টোবর হাবরা থানায় পৃথ্বীশ ও জয়ন্তকুমার সরকার নামে দু’জনের বিরুদ্ধে লিখিত অভিযোগ দায়ের করেন। অভিযোগ, সুব্রতবাবু ২০১৬ সালে ওয়ার্ল্ড ওয়েল্থ প্রজেক্ট ইন্ডিয়া লিমিটেড নামে একটি অর্থ লগ্নি সংস্থায় ৪০ হাজার টাকা রেখেছিলেন। কিন্তু তাঁকে কোন টাকার রসিদ দেওয়া হয়নি। রসিদের খোঁজে তিনি বারবার ওই সংস্থার অফিসে গেলে পৃথ্বীশ নিজেকে সংস্থার অধিকর্তা বলে দাবি করে তার সঙ্গে দুর্ব্যবহার করেন। প্রতারিত হয়েছেন বুঝতে পেরে পুলিশের দ্বারস্থ হন সুব্রতবাবু। পরে সিআইডি-র হাতে তদন্তভার তুলে দেওয়া হয়। পৃথ্বীশ, দেবাশিস ও সুজিতের মিল দু’টি জায়গায়। তাঁরা প্রতারণার একই মামলায় অভিযুক্ত এবং তিন জনেই মুকুলের ঘনিষ্ঠ। গোয়েন্দা সূত্র জানাচ্ছে, মুকুলের ঘনিষ্ঠদের তৈরি করা ন্যাশনালিস্ট তৃণমূল কংগ্রেসের সাধারণ সম্পাদক ছিলেন পৃথ্বীশ। তিনি এবং দিনু সংগঠনের আর্থিক দিকটা দেখতেন। আর তৃণমূলের প্রাক্তন ছাত্রনেতা সুজিত সম্পর্কে ইন্দাসের ব্লক তৃণমূল সভাপতি রবিউল হোসেন বলেন, ‘‘সুজিত কোনও কালেই এলাকায় দল করেনি। শুনেছি, কর্মসূত্রে কলকাতায় গিয়ে উনি কী ভাবে যেন মুকুল রায়ের ঘনিষ্ঠ হন।’’ শাসক দলের একটি সূত্রের খবর, গত লোকসভা নির্বাচনে বাঁকুড়া কেন্দ্রের তৃণমূল প্রার্থী মুনমুন সেনের প্রচারে সুজিতকে দেখা গিয়েছিল। ইন্দাস থানার পুলিশ জানিয়েছে, তারা এলাকায় খোঁজখবর করেছে। তবে সুজিতের কাছে কেউ টাকা লগ্নি করেছেন, এমন খবর নেই।